***Javni poziv za mural na fasadi notranjega dvorišča Mestnega muzeja Ljubljana***

**Z ZAVOJA V ZID / TURN INTO THE WALL**

**Pomembni datumi:**Podaljšan rok za oddajo predlogov: **15. september 2023**Razglasitev rezultatov: **22. september 2023**

Predvideni čas za izvedbo murala: **september, oktober 2023**

Odprtje: **konec oktobra 2023**

**(27. 6. 2023) Sklep komisije: podaljšanje roka za oddajo prispevkov**
**Po pregledu na mednarodni javni poziv *Z zavoja v zid* prispelih predlogov za mural na fasadi notranjega dvorišča Mestnega muzeja Ljubljana, se je petčlanska mednarodna komisija odločila, da javni poziv podaljša do 15. septembra 2023 in s tem omogoči več avtorjem in avtoricam, da se prijavijo s svojimi predlogi, hkrati pa tistim, ki so predlog že oddali, nudi dodaten čas za morebitno nadgradnjo njihovih idej.**

**(15. 8. 2023) Sprememba člana**

Prvotno članico komisije Barbaro Savenc je zamenjal mag. Janez Polajnar, višji kustos Mestnega muzeja Ljubljana ((Muzej in galerije mesta Ljubljane), kustodiat za nesnovno dediščino.

**Predmet javnega poziva**Mednarodni javni poziv je namenjen zbiranju predlogov za mural na fasadi notranjega dvorišča Mestnega muzeja Ljubljana**. Izmed prejetih predlogov jih bomo izbrali deset: najboljša oziroma zmagovalna vizualna rešitev bo v septembru oz. oktobru 2023 realizirana na fasadi in/ali pohodnem zavoju muzeja. Ostalih devet izbranih predlogov bomo (**s kratkim opisom koncepta in biografskimi podatki o avtorjih) **predstavili na panojski razstavi na območju zavoja muzeja. Realizirana poslikava bo začasne narave. Prijave na razpis sprejemamo zgolj prek prijavnega obrazca (**[link](https://mgml.si/sl/open-call/)**).**

**Tema in umestitev poslikave**Notranjo muzejsko fasado, ki se zaradi urbanističnih kulturnovarstvenih omejitev konča v steni, želimo s posegom osmisliti in vključiti v funkcionalnost notranjega dvorišča muzeja, vizualna rešitev pa lahko vsebuje tudi ideje za večjo uporabnost pohodnega zavoja za obiskovalce.
Pomembna sta tudi zorni kot pogledov z oken muzeja in neposredna bližina fasade sosednje stavbe Mini teatra. Predlog murala naj upošteva tudi elemente na fasadi: funkcionalno okno, protipotresne utrditve in ograjo.
Razpisna dokumentacija vključuje načrt muzejske fasade z natančnimi merami in predlogo, na katero prijavitelji/-ce umestijo svoj projekt, sliko pa v primerni resoluciji priložijo prijavnemu obrazcu.
Pri izbiri teme poslikave umetnikom/-cam puščamo proste roke. Lahko pa navdih črpajo iz zgodovine Ljubljane ali iz stavbne dediščine Turjaške palače, v kateri domuje Mestni muzej Ljubljana ([link](https://mgml.si/sl/mestni-muzej/o-muzeju/)).

**Tehnične specifikacije:**
- velikost celotne poslikave: 870 cm (Š) x 830 cm (V); za podrobnosti glejte priloženi načrt fasade;
- kreativna rešitev stenske poslikave je lahko kombinacija najrazličnejših tehnik in/oz. reliefnih/prostorskih posegov;
- zaželena resolucija slike predlaganega projekta je od 5000 do 8000 px (daljša stranica) v formatu jpg, pdf ali tiff;
- predlog naj bo umeščen na predlogo (link), ki je del razpisne dokumentacije.

**Pogoji sodelovanja**Na razpisu lahko sodelujejo polnoletni tuji in slovenski državljani oz. državljanke. Prijavitelji/-ce so lahko fizične ali pravne osebe.

Prijavitelji/-ce se ob prijavi na javni poziv strinjajo z objavo svojega imena in naslova svoje zasnove za namen razstave izbranih predlogov. O rezultatih bomo izbrane prijavitelje/-ice obvestili po elektronski pošti (na naslov, ki ga bodo navedli v prijavnici).
 **Vsebina prijave:**–**opis predlaganega projekta v slovenskem ali v angleškem jeziku** (največ 2000 besed), v katerem so navedeni koncept, vsebina, tehnika poslikave in predvidena časovnica za izvedbo;
– **grafični prikaz projekta** na [prazni grafični predlogi za mural](https://mgml.si/media/witlof/attachments/2023/04/25/14/53/27/GV_mural_layout.pdf) iz razpisne dokumentacije (pdf/jpg/tiff format). Grafični rešitvi lahko dodate več dodatnih slikovnih in opisnih pojasnil, vendar v tem primeru združite vse datoteke vašega grafičnega predloga v en stisnjen datotečni format .zip)
– **življenjepis avtorja/avtorice** z navedbo izkušenj na področju stenskih poslikav oz. muralov; seznam naj bo podprt s slikovnim (foto ali video) gradivom oz. s spletno povezavo na vsaj tri podobne projekte. Življenjepis z dodatnim gradivom oddajte kot eno pdf/word datoteko ali več datotek združite v en stisnjen datotečni format .zip)

**Mednarodna komisija**
Predloge, prispele na javni razpis, bo ocenila petčlanska mednarodna strokovna komisija:
[Name:](https://www.instagram.com/name.studios/), umetnik, specializiran za grafite in urbane intervencije
[Jasper van Es](https://jaspervanes.nl/), kurator, specializiran za grafite in urbane intervencije (Nizozemska)
mag. Janez Polajnar, višji kustos Mestnega muzeja Ljubljana (Muzej in galerije mesta Ljubljane), kustodiat za nesnovno dediščino
[Jani Pirnat](https://mgml.si/sl/jani-pirnat/), kustos v Galeriji Vžigalica (MGML)
[Nejc Kovačič](https://mgml.si/sl/nejc-kovacic/), vodja Komunikacijske službe MGML

**Finančni in terminski načrt**Avtor/-ica izbranega predloga prejme za izvedbo poslikave honorar v višini 2200,00 € bruto, prav tako pa tudi sredstva za pokritje stroškov materiala in tehnične izvedbe v višini do 2550,00 € bruto. Če bo izbran/-a avtor/-ica z bivališčem zunaj območja MOL, mu/ji MGML krije tudi stroške za pot do Ljubljane in za bivanje v mestu za čas izdelave poslikave.

Podaljšan rok za oddajo predlogov: **15. september 2023**
Nov datum razglasitve rezultatov:**22. september 2023**Predvideni čas za izvedbo murala:**september, oktober 2023**
Predvideni datum odprtja razstave:**konec oktobra 2023**

 **Način oddaje**

Prek prijavnega obrazca na spletu (<https://mgml.si/sl/prijave/mural/>)

**Dodatne informacije
Več informacij najdete na spletni strani poziva (**<https://mgml.si/sl/open-call/>**).
Za dodatne informacije pišite na** **info@mgml.si** **(v polju »Zadeva« nujno navedite naslov Mural 2023).**

MGML se zavezuje, da bo zbrane osebne podatke obdeloval zgolj za potrebe obveščanja o rezultatih mednarodnega poziva za stensko poslikavo. Zavezujemo se, da bomo z vašimi podatki ravnali skrbno, da jih bomo varovali v skladu z zakonodajo o varstvu podatkov in da jih ne bomo posredovali tretjim osebam brez vaše izrecne privolitve. Osebne podatke hranimo samo toliko časa, kot je potrebno za dosego namena, zaradi katerega so bili zbrani ali nadalje uporabljeni, oz. do preklica privolitve, potem pa jih trajno izbrišemo.